500 skape vrek weens koueArgieffoto Meer as 500 skape het vandeesweek op plase in die Sterkspruit en Lady Grey-omgewing in die Oos-Kaap gevrek weens swaar reën en koue weerstoestande in dié provinsie. Die Oos-Kaapse departement van samewerkende regering en tradisionele sake het in ŉ verklaring gesê reën in die provinsie het nie net tot die verlies van vee gelei nie, maar ook skade aan huise veroorsaak. “Hop-huise in die distrik van die Raymond Mhlaba- plaaslike munisipaliteit het krake opgedoen. Ons provinsiale spanne is steeds besig om die omvang van die skade in die Mbashe- munisipale gebied te evalueer,” lui die verklaring. Nog koue word oor die naweek en volgende week in die provinsie verwag met sneeu wat in die Joe Gqabi-gebied voorspel word, het die departement gesê. Volgens die Suid-Afrikaanse Weerdiens (SAWD) sal koue weerstoestande oor die volgende paar dae oor groot gedeeltes van die land voorkom, maar sal die Oos-Kaap die ergste deurloop onder swaar reën en koue. Die SAWD het ook ŉ waarskuwing uitgereik vir Barkley-Oos vir erge donderstorms oor die naweek wat moontlik tot kitsvloede kan lei. ŉ Maksimum temperatuur van 22 °C word vir Saterdag verwag en 23 °C vir Sondag. Vir Maandag word ŉ maksimum van 16 °C voorspel en ŉ minimum van net 2 °C.